Lepingu lisa 4.2.9

**Metsamaterjali teeäärsetele aladele ladustamise kord**

Metsamaterjali teeäärsetele aladele (teemaa ja kaitsevöönd) ladustamise korra eesmärgiks on reglementeerida metsa raie ja raadamine ning metsamaterjali ladustamine ja vahelaost väljavedu selliselt, et oleks tagatud:

* maanteede, rajatiste ja teemaa säilimine sellises seisundis, nagu see oli enne metsamajanduslike tööde tegemist;
* metsamaterjali maanteeliiklusele ohutu ladustamine, laadimine, väljavedu ja muude metsamajanduslike tööde tegemine maanteede äärsetel aladel;
* infovahetus metsamaterjali väljaveoks sobivate ajavahemike ja marsruutide valik.

**Teehooldaja tegevus metsamaterjali ladustamise ja autode laadimise kooskõlastamine teemaal toimub järgmiselt.**

1. Metsamaterjali ladustamine ja autodele laadimine toimub reeglina väljaspool teemaad.
2. Kui puuduvad võimalused metsamaterjali ladustamiseks või autodele laadimiseks väljaspool teemaad, vahelaole juurdepääsuks puudub mahasõidu ehitamise võimalus või on selle ehitamine väga kulukas, pöördub **Vedaja** metsamaterjali teemaale ladustamiseks **Teehooldaja** poole kirjaliku taotlusega. Taotluses peab olema märgitud:
	1. metsamaterjali ladustamise soovitud koht;
	2. ladustamise alguse ja lõpu kuupäevad;
	3. ladustatava metsamaterjali üldkogus ja vahelaos olev maksimumkogus;
	4. vahelaost metsamaterjali väljaveo toimumise ajad;
	5. vahelao korrastamise tähtaeg;
	6. vastutava isiku nimi ja kontaktandmed;
	7. kohustus taastada metsamaterjali vahelao alune pind ja vahelao ümbrus endisel kujul;
	8. vajadusel kooskõlastus muude kommunikatsioonide (side, elekter jm) valdajatega.
3. **Teehooldaja** otsustab kolme päeva jooksul alates taotluse saamisest vahelao kohapealse ülevaatuse vajaduse ja informeerib sellest taotlejat kirja, faksi või e-posti teel.
4. Vahelao ülevaatamine toimub **Poolte** esindajate kohalolekul. Ülevaatusel hindavad **Poolte** esindajad soovitud vahelao kasutamist, püüdes igakülgselt tagada liiklusohutus ning vähendada maksimaalselt maantee, maantee elementide ja keskkonnakahjustuste võimalusi.
5. **Teehooldaja** annab kirjaliku nõusoleku (teavitades sellest e-posti teel Tellija järelevalve esindajat) metsamaterjali ladustamiseks teemaale ning laadimistööde tegemiseks seitsme päeva jooksul alates vahelao ülevaatusest või ülevaatuse mittevajalikkuse korral alates taotluse saamisest, kui:
	1. metsamaterjali vaheladu ja väljavedu ei kahjusta maanteed, maantee elemente, rajatisi ja keskkonda;
	2. metsamaterjalide ladustamisega ning autodele laadimisega ei kahjustata kraave, veeviimareid, truupe ega halvendata muul moel muldkeha veerežiimi;
	3. metsamaterjali ladustamisega ning autodele laadimisega ei piirata nähtavust ega ohustata muul moel liiklust;
	4. vaheladu paikneb tugi- või kõrvalmaantee ääres, millel on metsamaterjali ladustamiseks piisav laiendus, mittekasutatav parkla, maantee õgvendusest mahajäetud teeosa vms;
	5. liiklussagedus maanteel vahelao vahetus läheduses on alla 500 auto ööpäevas;
	6. metsamaterjali ei ladustata teele lähemale, kui määruses „Tee seisundinõuded“ kehtestatud külgnähtavuse suurus. Üldjuhul peab olema täidetud lisatingimus, et ladustatud metsamaterjal ei tohi olla sõidutee äärele lähemal kui 4 meetrit.
6. **Teehooldaja** kirjalikus nõusolekus peab olema märgitud:
	1. metsamaterjali ladustamise ja autodele laadimise tingimused;
	2. metsamaterjali ladustamise ja autodele laadimise lubatud alguse ja lõpu kuupäevad.
7. Nõusoleku saamisel on **Vedaja** kohustatud metsamaterjali ladustamisel, laadimisel ja vahelaost väljaveol kinni pidama „Liikluskorralduse nõuded teetöödel” kehtestatud nõuetest. **Vedaja** kooskõlastab liikluskorralduse projekti (liikluskorralduse skeemi) **Teehooldajaga**.
8. **Vedaja** on kohustatud pärast teemaal ladustatud metsamaterjali väljavedu korrastama maantee, maantee elemendid ja rajatised ning teemaa viies need ladustamiseelsesse seisundisse ning andma need **Teehooldajale** üle mõlema **Poole** esindajate poolt allakirjutatud aktiga.
9. Teemaa, sealhulgas maantee, maantee elementide ja rajatiste taastamata ja korrastamata jätmise korral kohustub **Vedaja** hüvitama **Teehooldajale** korrastamise kulud.
10. **Vedaja** kohustub hüvitama **Teehooldajale** teemaa kasutamisega seotud liiklusohutuse tagamiseks tehtud kulutused, kui selles on teemaa kasutamise loa taotlemisel kokku lepitud.

Ebaseaduslikult ladustatud metsamaterjali menetlemine kuulub Tellija kohustuste hulka.